**សម្ភាសរបស់ឈ្មោះ ខន សុខា**

ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ ខន សុខា

**ពត៌មានសង្ខេបឈ្មោះ ខន សុខា**

*បងស្រី ខន សុខា កើតនៅក្នុងភូមិល្វា ស្រុកកោះដាច់ ខេត្តកណ្តាល មានបងប្អូនបង្កើត១២នាក់តែស្លាប់អស់៣នាក់សព្វថ្ងៃនៅតែ៩នាក់ហើយបងស្រីជាកូនពៅគេនៅក្នុងគ្រួសារ។*

*បងរៀនសូត្រនៅសាលាបឋមសិក្សាល្វា ថ្នាក់ទី៦ និងបានជួយធ្វើការឪពុកម្តាយ ត្បាញជាដើម ដោយការនៅរៀនបងស្រីអត់មានក្តីប្រាថ្នាអ្វីនោះទេ។*

*រហូតដល់ឆ្នាំ២០១៣បងស្រីបានរៀបការមានស្វាមីដោយសារចាស់ទុំជាអ្នករៀបចំអាពាហ៏ពិពាហ៏តាមផ្លូវច្បាប់ មកដល់សព្វថ្ងៃបងស្រីមានកូន៤នាក់ កូនពៅអាយុទើបតែបាន៤ខែ ហើយបងស្រីទំនេរៗនៅផ្ទះបានឈ្លៀតពេលត្បាញ់បាន២ថ្ងៃបាន១ក្បិន គឺ២សំពត់ដែរ។*

*ជាចុងក្រោយបងស្រីចង់ផ្តាំកូនចៅជំនាន់ក្រោយជាពិសេសកូនៗរបស់គាត់ថាអោយធ្វើគំរូដូចគ្នាចឹង អោយចេះស្តាប់បង្គាប់ឪពុកម្តាយ កំដើររហែករហួត កុំធ្វើអោយឪពុកម្តាយពិបាកចិត្តនិងបាត់បង់កេរឈ្មោះ។*

ក៖ ចាសបងស្រីថ្ងៃនេះ ខ្ញុំមានឱកាសមកសម្ភាសដល់បង ហើយថ្ងៃសម្ភាសគឺជាថ្ងៃទី១៤ ខែ១០ឆ្នាំ២០១៨ ហើយខ្ញុំមានឈ្មោះ ថាហេងសុជីវី គឺជាសម្ភាស ហើយបងវិញមានឈ្មោះអ្វីដែរ?

ខ៖ ឈ្មោះ ខន សុខា

ក​៖​ចាសហើយបងឈ្មោះហ្នឹងត្រូវជាមួយនឹងអត្តសញ្ញាប័ណ្ណនឹងនាមត្រកូលរបស់បងដែរអត់?

ខ៖ ចាត្រូវ

ក៖ បងមានឈ្មោះហៅផ្សេងពីហ្នឹងដែរបង?

ខ៖ អត់មានផង

ក៖ ចាសហើយឈ្មោះហ្នឹងឪពុកម្តាយរបស់បងជាអ្នករៀបចំទុកដាក់ឈ្មោះហ្នឹងអោយត្រូវអត់?

ខ៖ ចាស!

ក៖ ចុះគាត់មានប្រាប់បងថាមានអត្តន័យយ៉ាងម៉េចសម្រាប់ជីវិតរបស់បងដែរ?

ខ៖ មិនបានប្រាប់ផង

ក៖ ចាសហើយបងសព្វថ្ងៃរស់នៅឯណាដែរបង?

ខ៖ ខ្ញុំនៅល្វា! នៅភូមិល្វា!

ក៖ ហើយចុះទីលំនៅកាលពីមុនក៏នៅឯហ្នឹងដែរ?

ខ៖ ចាសទីលំនៅស្រុកកំណើតក៏នៅឯហ្នឹងដែរ

ក៖ ហើយកាលពីមុនឡើយបងរៀនសូត្រដល់កំរិតណាដែរបង?

ខ៖ បានដល់ត្រឹមថ្នាក់ទី៦!

ក៖​ នៅសាលាណាដែរបង?

ខ៖ នៅសាលាបឋមសិក្សាល្វាហ្នឹង

ក៖ ចាស!

ខ៖ ហឹម (សម្លេងកូនបងស្រីយំ!)

ក៖ អឹម! កូនបងស្រីឬក៏ប្រុសដែរ?

ខ៖ កូនស្រី!

ក៖ គាត់អាយុប៉ុន្នានហើយ?

ខ៖ ៤ខែ!

ក៖ បងមានកូនប៉ុន្នាននាក់?

ខ៖ មានកូន៤នាក់

ក៖ ចឹងអឺ គាត់ពៅគេហើយនេះ!

ខ៖ ចា

ក៖ គាត់មានឈ្មោះអ្វីដែរបង?

ខ៖ គាត់ឈ្មោះ សាន់ណារី

ក៖ ចាសហើយចុះកូនរបស់បង២នាក់ទៀត តើមានឈ្មោះអ្វីដែរ?

ខ៖ ឈ្មោះ សាន់បញ្ញា ហើយ សាន់សុលីណា

ក៖ ចឹងកូនបងគេមានអាយុប៉ុន្នានដែរហើយ?

ខ៖ ៥ឆ្នាំហើយ

ក៖ ចឹងទើបតែបាន៥ឆ្នាំទេ?

ខ៖ ចាស

ក៖ ហើយគាត់ដូចជាបានចូលរៀននៅថ្នាក់មេតេយ្យនៅ៥ឆ្នាំ?

ខ៖ ចូលរៀនសាលាអង្គការបានប៉ុន្នានខែដែរ

ក៖ ចាសចឹងសម្រាប់ជីវិតរបស់បងពេលនៅរៀននោះមានធ្លាប់មានក្តីស្រមៃថាចង់ធ្វើអ្វីដែរ?

ខ៖ មិនទាន់មានគិតថា ក្តីស្រមៃចង់ធ្វើអីនោះទេ ព្រោះអីពេលនុងគ្រួសាររាងលំបាកចឹង អត់មានគិតចង់ធ្វើអីនោះផង

ក៖ ចាស! ហើយកាលនៅរៀននុងបងមានរៀនបានពូកែអត់បង?

ខ៖ មិនជាពូកែនោះទេ​គ្រាន់តែថាមិនជាខ្សោយ មិនជាពូកែ ព្រោះមិនសូវរៀនចឹង មកផ្ទះមិនដែលមើលសៀវភៅយ៉ាងម៉េចផង រវល់តែជួយការងារផ្ទះម្តាយ!

ក៖ ចាស

ខ៖ ចា

ក៖ ចាសចុះការនុងបងរៀនចេះភាសាខ្មែរយើងបានល្អអត់?

ខ៖ បានតើ! បានចេះសរសេរ បានចេះអាន

ក៖ ហើយចុះភាសាខ្មែររបស់យើងបងមានចេះដែរឬទេ?

ខ៖ ចេះតើ!!

ក៖ តើបានចេះភាសាអ្វីខ្លះដែរ?

ខ៖ ចេះបានតែខ្មែរ! ដូចថាយើងនិយាយបានអីបាន យើងមើលដាច់!

ក៖ សរសេរអីបាន!ហើយចុះបង ពេលរៀនមានមិត្តភក្តិស្និតសា្នលដែរអត់?

ខ៖ មានប៉ុន្តែដល់ពេលយើងឈប់រៀនចឹងបានបែកគ្នា ដូចថាគេនៅផ្ទះឆ្ងាយៗចឹង

ក៖ ចឹងហ៎បង! ដូចជាគាត់នៅកាលនុងនឹងបងតើមានដូចជាអនុស្សោវរីយ៏អ្វីជាមួយនឹងគ្នា?

ខ៖ មិនដែលបានឃើញទៅឯណានោះទេ ព្រោះតែថាគ្រួសារយើងមានបងប្អូនច្រើនចឹង វាយ៉ាប់ចឹង ចេញតែពីសាលាគឺមកជួយធ្វើការងារ!

ក៖ ហឹមហើយបងពេលការនៅរៀនចឹង តើមានធ្លាប់ដូចជាគ្រូ​និងមិត្តភក្តិធ្វើបាបឬក៏វ៉ៃ?

ខ៖ អត់ដែរទេ

ក៖ ចុះកាលនៅរៀនបងមានការចង់ចាំអ្វីដែរ?

ខ៖ កាលនៅរៀនចង់ចាំតែពីគ្រូ គាត់បង្រៀននៅថ្នាក់ទី១ គាត់ពូកែ គាត់បង្រៀនបានល្អ ណាមួយបានរៀនជាមួយនឹងគាត់គឺគាត់ពូកែពន្យល់!

ក៖ ចុះមិចបានបងឈប់រៀនត្រឹមថ្នាក់ទី៥?

ខ៖ និយាយរួមទៅ គឺរៀនអត់ចូល ពីព្រោះថារៀនអត់កើតតែម្តង គិតតែពីរឿងការងារ! គ្រួសារយើងយ៉ាប់ចឹង!ទៅរៀនមកពីរៀនមិនដែលបានកាន់សៀវភៅយ៉ាងម៉េចផងនុង! មកដល់ផ្ទះត្រូវជួយធ្វើការមិនចឹងនោះទេ កាលពីមុនគឺមានដូចថាគេធ្វើសូត្រធ្វើអី យើងចេញពីរៀនមកខំប្រឹងធ្វើសូត្រយកលុយ អត់ដែរបានមើលសៀវភៅយ៉ាងម៉េចទេ ចឹងហើយខ្ញុំរៀនវាអត់ចូល

ក៖ ហើយចឹងអឺ​ដូចជាក្រុមគ្រួសារបងស្រី និងក្រុមគ្រួសារបងប្រកបមុខរបរអ្វីដែរ?

ខ៖ កសិករ ធ្វើស្រូវធ្វើអី

ក៖ ធ្វើស្រែចំការ ហើយគាត់ទាំង២នាក់នៅមានព្រះជនរស់នៅដល់សព្វថ្ងៃហ្នឹង?

ខ៖ ខ្ញុំនៅតែម្តាយ! គាត់ទើបតែស្លាប់ប្រហែលជា៥ឆ្នាំអីហ្នឹង

ក៖​គាត់អាយុប៉ុន្នានដែរបង?

ខ៖ កាលគាត់ស្លាប់នៅអាយុ៧៣

ក៖ ហើយចុះម្តាយបងឥឡូវគាត់អាយុប៉ុន្នានដែរហើយ?

ខ៖ ឥឡូវម្តាយគាត់អាយុ៧០!

ក៖ ចុះបងមានចាំថ្ងៃខែឆ្នាំកំណើតរបស់ឪពុកម្តាយបងទេ?

ខ៖ អត់ដឹង អត់បានចាំផង

ក៖ ចុះការគាត់នៅរស់តើគាត់មានឈ្មោះអ្វីខ្លះ? ដូចជាឪពុករបស់បងឈ្មោះអ្វី? ម្តាយបងឈ្មោះអ្វី?

ខ៖ អឺ! លោកពុកគាត់ឈ្មោះ ហនសយ ហើយម្តាយគាត់ឈ្មោះ ហ៊ី ណយ

ក៖ ចាសបង! ហើយឪពុកម្តាយបង កាលពីមុនតើគាត់ធ្លាប់បានទូន្មានប្រៀនប្រដៅបងយ៉ាងណាដែរ?

ខ៖ គាត់បានប្រាប់ថា ខ្លួនយើងជាស្រីចឹងដើរហើរទៅធ្វើដំណើរនៅកន្លែងណាឆ្ងាយៗ យើងត្រូវធ្វើអោយត្រឹមត្រូវ ដើរទៅណាទៅនៃចឹងកុំរហែតរហូតចាស! ព្រោះអីយើងជាស្រី ហើយនឹងគាត់បានប្រាប់ថា យើងជាស្រីចឹងត្រូវធ្វើអីត្រូវមើលគេមើលឯង ឃើញគេធ្វើអីត្រូវចេះជួយការងារ

ក៖ ចាសហើយចុះកាលពីមុនគាត់មានបានធ្លាប់ប្រាប់ជីវិតកាលពីពួកគាត់នៅពីកុមារភាពដល់បងដឹងអត់?

ខ៖ គាត់ធ្លាប់ប្រាប់ដែរ គាត់ប្រាប់អំពីដូចថាគាត់រៀបការមកបានអាយុ១៦ គាត់មករស់នៅស្រុកនេះ ម៉ែខ្ញុំគាត់អត់នៅស្រុកហ្នឹងនោះទេគាត់នៅឯដំបូលឯណ៎! ចាស! គាត់រៀបការមកពីនោះមករស់នៅស្រុកនេះអាយុ១៦ ចឹង! គាត់មានការលំបាកហើយ ស្ទូងដកយប់ប្រលប់ លំបាកសម្រាប់គាត់!

ក៖ ចាស! ហើយទាំងឪពុកនិងម្តាយបងគាត់បានប្រាប់ដល់បងចឹង?

ខ៖ ចាស

ក៖ ហើយចឹងបងមានបានមើលឃើញថាឪពុកម្តាយរបស់បងគាត់ជាមនុស្សបែបណាដែរ?

ខ៖​ គាត់ជាមនុស្ស បើសិនជានិយាយអំពីឪពុកគាត់ស្លូត បើសិនជានិយាយអំពីម្តាយ គាត់រាងកាចបន្តិច ប៉ុន្តែកាចនោះក៏គាត់មិនកាចអោយយើងខូចនោះដែរ! គាត់កាចដូចថាត្រូវរឿងរបស់គាត់ ដូចថាបើសិនជាយើងខូចចឹង! គាត់វ៉ៃហើយហាសៗ

ក៖ ចឹងបានធ្លាប់បានគាត់វ៉ៃ?

ខ៖ ធ្លាប់! ធ្លាប់ច្រើនដងហើយព្រោះអីយើងខូច

ក៖ចឹងខូចយ៉ាងម៉េចខ្លះដែរទៅបងបានជាគាត់វ៉ៃ?

ខ៖ និយាយកាលពីតូច គាត់អោយដេកជាមួយគាត់ពេលថ្ងៃឡើង តែខ្ញុំខូចរកល្បិចចុះ ដល់ពេលចឹងគាត់ហៅទៅវិញយើងអត់ទៅ គាត់វ៉ៃហាសៗ

ក៖ អូ​មានតែប៉ុណ្ណឹងនោះទេបងហ៎! តែកាលទាំងអស់នុងធ្វើអោយបងចង់ចាំចឹងនៅក្នុងចិត្តរបស់បងយ៉ាងម៉េចដែរ នៅក្នុងចិត្តបងជាមួយនឹងម្តាយបង?

ខ៖ នេះនិយាយខ្ញុំនិងកូនខ្លួនឯងវិញបានដឹង ថានៅពេលថ្ងៃឡើង ចឹងចង់អោយកូនដេកហើយ ក៏ប៉ុន្តែវាអត់ដេក នេះនិយាយពីគាត់ គឺខ្ញុំហើយនិងកូនគឺដូចគ្នា ចាស! ព្រោះថាម្តាយចង់អោយយើងដេកថ្ងៃកុំអោយយើងឈឺហើយខ្ញុំក៏គិតដូចគាត់ចឹងដែរកុំអោយកូនឈឺ។

ក៖ ចាសត្រូវហើយ ! ហើយចុះសម្រាប់ជីវិតរបស់បងនៅកុមារភាពចូលចិត្តលេងអ្វីដែលបងនៅក្មេង?

ខ៖ និយាយទៅខ្ញុំលេងតែជាមួយនឹងអ្នកនៅជិតផ្ទះហ្នឹង! លេង! ពីក្មេងលេងតែពីឡុងឡ ធម្មតាហាសៗ

ក៖ ហើយចុះបងប្អូនរបស់បងវិញកាលនុង គាត់លេងអ្វីជាមួយនឹងបងដែរ?

ខ៖ លេងដូចគ្នា លេងឡុឡអី!

ក៖ ជាមួយនឹងគ្នា?

ខ៖​ចាស!

ក៖ បងប្អូនរបស់បងមានប៉ុន្នាននាក់ដែរបង?

ខ៖ បងប្អូនរបស់ខ្ញុំមាន៩នាក់!

ក៖ ស្រីប៉ុន្នាន?

ខ៖ ទាំងអស់១២

ក៖ អូ

ខ៖ ប៉ុន្តែគ្រាន់តែខ្ញុំអត់បានទាន់ បងៗគាត់បានស្លាប់៣នាក់!នៅតែ៩នាក់

ក៖ សព្វថ្ងៃ! ហើយចឹងតើគាត់មានស្រីប៉ុន្នានហើយប្រុសប៉ុន្នាននាក់ដែរបង?

ខ៖ ស្រី៣ហើយប្រុស៦

ក៖ ចុះបងកូនទីប៉ុន្នាន?

ខ៖​ ខ្ញុំកូនពៅ

ក៖ បងប្អូនរបស់បងឈ្មោះអ្វីខ្លះដែរ?

ខ៖ និយាយទៅនិយាយពីត្រកូលតែមួយនោះទេ បងរបស់ខ្ញុំគឺបងបង្អស់ដែលនៅ ! ឈ្មោះ ខន អែម ប៉ុន្តែឈ្មោះហៅក្រៅឈ្មោះវិត ហើយបងផល បងពៅ បងភាព បងលី បងលាង ហើយនិងបងឃៀង ហើយនិងខ្ញុំហ្នឹង

ក៖ ចឹងនៅម្នាក់ទៀតហេសបង ?មិញបាន៨នាក់បង?

ខ៖ ៩នាក់ទាំងខ្ញុំ

ក៖ ចឹងរាប់សារថ្មី?

ខ៖ បងវិត បងផល បងភាព បងពៅ បងជា បងលី បងលាង បងឃៀង និងបង

ក៖ ចាស ហើយចឹងសម្រាប់បងៗរបស់បងទាំងអស់គ្នាបានរៀនសូត្រដល់កំរិតណាដែរ?

ខ៖ សុតតែអើ! និយាយទៅបាន! បានច្រើន រៀនបានច្រើនតែបងលាងមួយនោះទេ ក្រៅពីហ្នឹងគឺសុតតែរៀនបានតិចណាស់ បានត្រឹមថ្នាក់បឋមខ្លះមិនបានដល់ថ្នាក់បឋមនោះផង!

ក៖ ហើយចុះសព្វថ្ងៃគាត់នៅឯណា ហើយគាត់បានរកស៊ីអ្វីដែរបង?

ខ៖ មានប្តីមានប្រពន្ធអស់ហើយ!

ក៖ ចឹងគាត់មានមុខរបរផ្សេងៗគ្នាចឹង?

ខ៖ ចាស

ក៖ ហើយគាត់មានដែរបានមកលេងបងនិងសួរសុខទុក្ខអីបងជាធម្មតាតើហេស?

ខ៖ ចាសៗ! ធម្មតានោះទេ តែគ្រាន់តែថាមានបងគាត់នៅឆ្ងាយគេមួយនៅកំពង់ស្ពឺ !! បងភាពមានប្រពន្ធនៅកំពង់ស្ពឺ

ក៖ ហើយសម្រាប់កាលពីនៅកុមារភាព តើបានធ្លាប់ថាធំឡើងចង់បានអ្វីដែរបង?

ខ៖ មិនដែលមានគំនិតថាចង់បានអីនោះទេ ពីព្រោះថារកតែហូបៗវាលំបាកផង កាលពីមុនគ្រួសាររបស់ខ្ញុំរាងយ៉ាប់ នៅជុំគ្នាច្រើន បាយដាំ១ដង ៧ទៅ៨កំប៉ុង ហូបអត់មានចង់គ្រាន់នោះផង

ក៖ ចឹងបងពេលនុងធ្លាប់បានជួយការងារអ្វីខ្លះដែរដើម្បីជួយគ្រួសារ?

ខ៖ ធ្លាប់ធ្វើការងារអីបន្តិចបន្តួចចឹងណា​ជួយដកស្ទូង ធ្វើសូត្រអីអោយគេយកលុយខ្លះ បានត្បាញ

ក៖ ហើយសព្វថ្ងៃបងធ្វើអីដែរបង?

ខ៖ ឥឡូវនេះខ្ញុំអត់ទាន់ធ្វើអីផង! កូនខ្ចី

ក៖ ចុះនៅពេលខ្ញុំអត់ទាន់មានកូនខ្ចី តើបងធ្វើអ្វីដែរ?

ខ៖ ខ្ញុំត្បាញ់

ក៖ ត្បាញ់នៅផ្ទះយើងហ៎?

ខ៖ ចា

ក៖បងពូកែត្បាញ់ដែរឬទេបង?

ខ៖ មិនជាពូកែនោះទេ ១ថ្ងៃបានតែ១កំពត់

ក៖ អូបងមាន១ក្បិនហេសបង?

ខ៖ ១កំពត់ម៉ា ១ក្បិនគឺ២សំពត់

ក៖ អូ!

ខ៖ ចា

ក៖ ចឹង២ថ្ងៃបាន!

ខ៖ បាន១ក្បិន

ក៖ អូពូកែហើយចឹងបងលឿន ហើយបងលក់នៅឯណាដែរ?

ខ៖ នេះមានម៉ូយគេដាក់សូត្រអោយយើង ហើយម៉ូយគេយកសូត្រពីយើងនេះទៅវិញ ហើយដល់ពេលយើងត្បាញ់សងគេ

ក៖​ចាស

ខ៖​គេដាក់សូត្រអោយយើងចឹងមាន២០០ទៅ៣០០អីចឹង! យើងត្បាញ់ជាសំពត់យកទៅអោយគេទៅវិញ

ក៖ ចឹងត្បាញ់ហ្នឹង ចេះជំនាញពីណាដែរបង?

ខ៖​ចេះពីម៉ែ

ក៖ ចឹងចេះបានតគ្នាបងណ៎?

ខ៖ ចាស! ដល់ពេលឈប់រៀនចឹងទៅត្បាញ់ជួយ ជួយគ្នាត្បាញ់យកលុយអោយគាត់ហេសៗ

ក៖ ហើយបងស្រលាញ់ការងារ១ហ្នឹងអត់បង?

ខ៖ និយាយទៅមិនជាស្រលាញ់នោះទេ តែត្រូវតែធ្វើ

ក៖ អូចាស!ហើយបងសម្រាប់នៅថ្ងៃអនាគត ចង់មានមុខរបរក្រៅពីហ្នឹងដែរអត់?

ខ៖ ហឹស!និយាយទៅ កំរិតគ្រួសារយើងប៉ុណ្ណឹងមិនដឹងត្រូវធ្វើអីក្រៅពីហ្នឹង!វានិយាយរួមទៅ យើងរៀនពិបាកបន្តិច ហើយរៀនតែហ្នឹង​រៀនតែត្បាញ់!

ក៖ ចុះអឺ ដូចជាបងប្រុស ដូចជាស្វាមីរបស់បង តើគាត់ធ្វើការងារអ្វីដែរ?

ខ៖ គាត់ធ្វើការងារសំណង់! ហើយនិងរកត្រីបន្តិចបន្តួច!

ក៖ ចាស! ហើយបងនៅពេលនុង មុននឹងបងបានរៀបការ តើបងបានស្រលាញ់គ្នាឬក៏ឪពុកម្តាយគាត់ជាអ្នករៀបចំអោយ?

ខ៖ ឪពុកម្តាយជាអ្នករៀបចំអោយ

ក៖ ចឹងបងអត់មានដែរស្គាល់បងប្រុសកាលពីមុនមកទេ?

ខ៖ អត់ដែរផង!

ក៖ ហឹម! ហើយបងរៀបការនៅឆ្នាំណាតើបងមានចាំទេ?

ខ៖ ឆ្នាំ២០១៣

ក៖ ចឹងឥឡូវទើបតែបាន? តើ២០០៣ឬ២០១៣បង?

ខ៖ ២០១៣ បាន៥ឆ្នាំហើយ

ក៖ ហើយចឹងបងបានកូនដល់ទៅ៣?

ខ៖ ចាស!

ក៖ ហឹម ចឹងរាងញឹកដែរបងនេស?

ខ៖ ញឹក!

ក៖ ហាសៗហើយសម្រាប់ការរៀបការហ្នឹង តាមប្រពៃណីយើង?

ខ៖ ចាសរៀបតាមប្រពៃណីយើង

ក៖ហើយមានចំណងដៃ បង្គាប់ទឹកដោះអីដែរ?

ខ៖ ចាស!

ក៖ ហើយការរៀបការហ្នឹងដូចជាតាមសម័យឥឡូវនេះដែរតើហេស? តើគេមានពិធីបុកល័ក្ខអីដែរតើហេស?

ខ៖ ចា

ក៖ ចុះការប៉ុន្នានថ្ងៃដែរបង?

ខ៖ ១ថ្ងៃ១យប់

ក៖ ហឹម!ចាស! ដូចតែឥឡូវដែរបងហេស?

ខ៖ ចាស!

ក៖​ ហើយសម្រាប់ជីវិតរបស់បងកាលពីមុនរហូតមកដល់ពេលឥឡូវនេះ ដូចថាបងមានការផ្លាស់ប្តូរអ្វីដែរបង?

ខ៖ ផ្លាស់ប្តូរច្រើន! ពីព្រោះដើរហៅតែឯង ដល់ពេលឥឡូវវាមានប្តីមានកូន ធ្វើអីក៏ត្រូវគិត មិនអាចធ្វើដូចជាយើងនៅខ្លួន១នោះបានទេ!

ក៖ ចាស ចឹងបងទំនេរៗចូលចិត្តធ្វើអ្វីដែរបង?

ខ៖ អត់មានពេលទំនេរសោះ!

ក៖ ហើយសម្រាប់ដូចជាចំណង់ចំណូលចិត្តខាងមុខម្ហូបអ្វីតើបងចូលចិត្តមុខម្ហូបអ្វីដែរ?

ខ៖ ខ្ញុំចូលចិត្តសំឡម្ជូរ គឺសំឡម្ជូរស្លឹកអំពិល!

ក៖ ចាសហើយសម្រាប់គ្រួសារវិញ តើគាត់ចូលចិត្តពិសារមុខម្ហូបអ្វីដែរ?

ខ៖ ខាងប្តីខ្ញុំ ចូលចិត្តឆាចូលចិត្តស្ងោរ!

ក៖ ចុះកូនៗអី?

ខ៖ កូនៗខ្ញុំនិយាយទៅ បានទាំងអស់ហ្នឹង! ទាំងស្ងោរ ទាំងឆា ទាំងសម្លម្ជូរ

ក៖ ចាសគាត់អត់ប្រកាន់?

ខ៖ ចាស

ក៖ ហើយបងខ្លួនឯងគិតថាធ្វើមុខម្ហូបអ្វីឆ្ងាញ់?

ខ៖ ខ្ញុំនិយាយទៅសម្លម្ជួរហើយនិងឆា

ក៖ ដូចថាពេលដែលញាំហើយសរសើរថាម៉ាក់ធ្វើឆ្ងាញ់ណាស់នេះ ប្រពន្ធធ្វើឆ្ងាញ់អីចឹងណាបង! ហើយសម្រាប់ចំណង់ចំណូលចិត្តខាងតន្ត្រីវិញបង តើបានចូលចិត្តដូចជាការរាំច្រៀងអីដេស?

ខ៖ ខ្ញុំអត់ចូលចិត្តផង!

ក៖ ចូលចិត្តស្តាប់បទចម្រៀងអ្វីដែរ?

ខ៖ ចូលចិត្តស្តាប់បទចម្រៀង

ក៖ បុរាណឬក៏សម័យដែរ?

ខ៖ ចូលចិត្តស្តាប់បទចម្រៀងបុរាណ

ក៖ បទបុរាណ ហើយចឹងអ្នកចម្រៀងរូបណាដែរ ដែលបងតែងតែចូលចិត្តនិងគាំទ្រគាត់?

ខ៖ ខ្ញុំដូចថាអត់ស្គាល់ឈ្មោះគាត់នោះទេ តែដូចថាអ្នកដែលច្រៀងពីមុនៗមកខ្ញុំចូលចិត្តស្តាប់សម្លេងរបស់គាត់ពិរោះណាស់។

ក៖ ចាស! ដូចជាបងចម្រៀងការពីមុននោះ តើបងមានចាំចំណងជើងមានបទអ្វីខ្លះដែរ?

ខ៖ ភ្លេចអស់ហើយ

ក៖ អត់បានចាំ ដូចជា១បទអីអត់បានចាំដែរ?

ខ៖ អត់ចាំនោះទេ

ក៖ ហើយបងដូចជាចូលចិត្តស្តាប់វានៅពេលណាដែរ?

ខ៖ កាលពីមុនត្បាញ់ចឹងទៅមានកូនវិទ្យុអីដាក់លើកីទៅស្តាប់!

ក៖ ចាស! ដល់ពេលឥឡូវនៅតែស្តាប់តើបងហេស?

ខ៖ ស្តាប់តែយូរៗស្តាប់ម្តង!

ក៖ ហឹមហ្នឹងហើយ! បងរាល់ថ្ងៃបងទៅវត្តដែរឬទេបង?

ខ៖ ខ្ញុំមិនសូវជាបានទៅនោះផង! យូរៗបានទៅម្តង ហើយមកដល់ពេលឥឡូវមានកូនខ្ចីទៀតចឹងអត់មានបានដើរទៅឯណានោះទេ វាខូចពេក វាកាច!

ក៖ ចា! អឺ ដូចជាសម្រាប់ ការជឿលើព្រះពុទ្ធសាសនាយើងហ្នឹង តើបងជឿបានប៉ុន្នានឆ្នាំហើយ?

ខ៖ និយាយរួមទៅតាំងពីដឹងក្តីមក!

ក៖​ជឿត?

ខ៖​ចាស

ក៖ តើមានមូលហេតុអ្វីដែរ បានជាបងជឿលើព្រះពុទ្ធសាសនាយើងដែរ?

ខ៖​ខ្ញុំបានស្តាប់លោកទេស លោកអី! ដូចថាយើង(បងនិយាយថាអោយកូនគាត់៖ មើលនោមដាក់ម្តាយទៀតហើយ)

ក៖ ហឹម

ខ៖ យើងធ្វើបុណ្យធ្វើអីចឹង អាហ្នឹងដូចថាយើងធ្វើល្អបានល្អ តែយើងធ្វើអាក្រក់បានអាក្រក់ចឹងណា

ក៖ ហឹមហើយដល់ពេលបងជឿចឹងទៅ តើមានឥទ្ធិពលអ្វីដល់ផ្លូវចិត្តផ្លូវកាយបងដែរ?

ខ៖ ខ្ញុំ ពេលដែលខ្ញុំធន់ថបអីចឹងណា ពេលខ្ញុំតបប្រមល់អីហ្នឹងខ្ញុំបើកវិទ្យុស្តាប់លោកទេសចឹងទៅ ខ្ញុំអាចបន្ធូ អារម្មណ៏ទៅតាមហ្នឹងបាន។

ក៖ ចាស! ហើយសម្រាប់ពេលបងពិបាកចិត្តអីតើបងតែងតែធ្វើអ្វីដែរបង?

ខ៖ ខ្ញុំតែងតែធ្វើការងារនៅក្នុងផ្ទះប្រលែងប្រលប់ចឹងទៅ វារំសាយទៅតាមហ្នឹងដែរ

ក៖ ចឹងតើបងមានបានដែរស្តាប់លោកទេសដែរអត់?

ខ៖ ស្តាប់! ស្តាប់ឡើងចង់រាល់ថ្ងៃ!

ក៖ ចាស! ចឹងពេលដែលបងស្តាប់លោកទេសគឺបងបានបំភ្លេច ទុក្ខអីដែរបង?

ខ៖ ចាស

ក៖ ចឹងសម្រាប់ជីវិតរបស់បងនៅក្នុងពេលថ្ងៃអនាគតទៅ តើបងចង់បួសជាដូនជីឬក៏យ៉ាងម៉េចខ្លះដែរ តើបងមានធ្លាប់គិតដែស?

ខ៖ អត់មានដែលបានធ្លាប់គិតនោះទេ!​តែធ្លាប់គិតថាចង់អោយកូនបងបួស១នាក់ដែរ! ចឹងណា

ក៖ ចាស! ហើយចឹងគ្រួសាររបស់បងអី ជឿនៅលើព្រះពុទ្ធសាសនាយើងទាំងអស់គ្នាតើហេស?

ខ៖ ចាសគាត់ជឿតើ

ក៖ គាត់ជឿជាក់

ខ៖ ហ្នឹងហើយ

ក៖ អូ! ហើយកម្មវិធីអ្វីខ្លះដែលបងនិងក្រុមគ្រួសារតែតែងធ្វើជារាងរាល់ឆ្នាំណា?

ខ៖ ហឹមនិយាយទៅកម្មវិធីបុណ្យភ្ជុំឬក៏មាឃបូជាអីជាដើមចឹងណាចាស!

ក៖ ចាសបង! ហើយសម្រាប់កម្មវិធីបុណ្យដែលបងបានធ្វើណា ដូចថាតែងតែធ្វើជាប្រចាំឆ្នាំដើម្បីគោរពដល់ សាសនាព្រះពុទ្ធយើងចឹងណា តើមានដែលឬទេ?

ខ៖ អត់មានទេ!

ក៖ ចឹងអាអូនចូលចិត្តយំនៅពេលណាដែរបង?

ខ៖ អឺ ត្រឹមតែម៉ោង៣ទៅល្ងាច!

ក៖ ចឹងឈ្មោះអីគេកូនពៅនេះហ៎?

ខ៖ វណ្ណារី!

(និយាយក្រៅ) ក៖ វណ្ណារីអើយ!!

គ៖ អាសៗ!

ក៖ អូ! អឺម!ឆ្លាត

គ៖ ជួនកាលយំយប់ម៉ោង៥ដល់៦អីហ៎

ក៖​ចឹងអត់មានបានគេងនោះទេ

ខ៖ អូស!

គ៖ គ្មានសូវបានដេកនោះទេ

ក៖ហឹម

គ៖ បើសិនជាកុំមានខ្ញុំជួយយកអីនុងកុំអីខូចតែម្តង ខូច

ក៖ ចឹងបានមានម៉ាជួយ ម៉ាជួយមើលអូន!ហឹមឆ្លាត ហើយកុំអោយម៉ាក់ពិបាកពេកនៅពេលធំឡើងណា)

ហើយបងគាត់កើតនៅក្នុងឆ្នាំហ្នឹងតែម្តងបងហេស?

ខ៖ ហ្នឹងហើយកើតនៅឆ្នាំហ្នឹង ទើបតែបាន៤ខែ កើតនៅខែ៦

ក៖ ហើយបានចាក់វាក់សាំអីអស់ហើយបងហេស?

ខ៖ អត់ទាន់ចាក់បានគ្រាប់នោះទេ!ចាស!ព្រោះអីចាក់ទៅតាមខែគេបានកំណត់ណា

ក៖ ចាសត្រូវហើយបង តើពេទ្យគេមកដល់ផ្ទះហេសបង?

ខ៖ អត់ទេ យើងទៅពេទ្យ នៅឃុំ

ក៖ ទៅពេទ្យនៅឃុំតែម្តង! យកអូនទៅ!

ខ៖ ចាស

ក៖ ហើយពួកគាត់បងៗអីនេះចាក់វ៉ាក់សាំងគ្រាប់អស់ហើយ?

ខ៖ គ្រាប់អស់ហើយ!

ក៖ ចុះកំណើតកាចដូចអូនចឹងទេ?

ខ៖ អត់ទេ អត់កាច់ទេ

ក៖ ហឹម

ខ៖ អត់មានអ្នកណាដឹងថាកូនខ្ចីផង តែថាមួយនេះចេញមកខុសគេ ហាសៗ

ក៖ ហាសៗ កូនពិសេសជាងគេ កូនពៅហើយមើលទៅ ហើយបងចង់យកកូនក្រោយទៀតអត់?

ខ៖ អត់ទេ! តាមសម្មភាពយើងយកប៉ុណ្ណឹងបានហើយ!

ក៖ ហឹម! ចាស ឆ្លាតណាស់នេះនៅស្ងាមបង ព្រោះអីនិយាយរឿងគេនោះ កុំពុងតែនិយាយរឿងខ្ញុំហើយចឹងខ្ញុំស្តាប់សិន!! ហាៗ

ខ៖ចាស ២នាក់បងៗនណោះបើសិនជាដេកចឹង អត់មានអោយយោលនោះទេ បើសិនជាយោ រលឹកវិញ បើសិនជាអា១នេះយោលរហូត គឺយោលរហូតដល់ពេលដឹកខ្លួនវិញ

ក៖​​ ចាស!អូ! បើសិនជាមិនចឹងនោះទេស្រែកយំទៅ?

ខ៖​ចាស!

ក៖ តែគាត់អត់មានដែរឈឺអីនោះទេបងហេស?

ខ៖ អត់ដែរនោះទេ!

ក៖ ហឹម

ខ៖ គ្រាន់តែថារាងផ្តាសសាយបន្តិចបន្តួចចឹងទៅ ! ហើយក៏បានធូរមកវិញ គ្រាន់តែមានផ្តាសាយបន្តិចបន្តួច

ក៖ អឹម ក៏ប៉ុន្តែអត់មានឈឺធ្ងន់អីអោយបងបារម្ភនោះទេ?

ខ៖ អត់ទេ!

ក៖ ចាស

ខ៖ ចាស! តាំងបងៗនោះក៏ចឹងម្តាយឈឺធ្ងន់ !! គ្រាន់តែផ្តាសាយបន្តិចបន្តួច ហើយបាត់

ក៖ ចឹងពួកគាត់សុខភាពល្អរឹងម៉ាំង

ខ៖ ចាស

ក៖ ហើយកាលកើតតើប៉ុន្នានគីឡូ?

ខ៖ មីអូនតូចនេះហ៎?

ក៖ ចាស

ខ៖ ៣គីឡូ!

ក៖ អូធ្លូសដែរនុងណាបង

ខ៖ ១នេះបានសាច់ច្រឿនជាងគេ ហើយ២នាក់នោះបានអាបង បាន២គីឡូ៧ខាំ

ក៖ ចាស!

ខ៖ ហើយចឹង២នាក់នោះបាន២គីឡូ៨ខាំ

ក៖ (និយាយក្រៅ)អូចឹងគេងហើយបងនេះបិតភ្នែកឡើងស្រឹមៗហើយ ឆ្លាតណាស់នេះ

ខ៖ចាស

ក៖ ចឹងគេចូលចិត្តម៉ាក់គេកាន់ដៃ?

ខ៖ ទាល់តែកាន់ដៃបានដេកលក់! ខូច!

ក៖ ចឹងចង់បានភាពកក់ក្តៅពីម៉ាក់!

ហើយសម្រាប់កាលពីមុនមកដល់ពេលឥឡូវនេះដូចថាមានរឿងអ្វីលំបាកជាងគេ ដែលបានចង់ចាំមកតាំងពីមុនមកដល់ពេលឥឡូវ ដែលបងបំភ្លេចមិនបាន?

ខ៖ និយាយរួមទៅតាំងពីតូចមក មានតែការលំបាករឿង ដកស្ទូង ច្រូតកាត់តែប៉ុណ្ណឹង!!

ក៖ ចាស!ចុះរឿងសប្បាយៗចិត្តវិញ តើបងមានរឿងអ្វីដែរ?

ខ៖ រឿងសប្បាយចិត្តមានតែការទៅលេងផ្ទះយាយកាលពីតូចៗ ទៅលេងផ្ទះយាយចឹង ទៅហូបបាយជុំជាមួយនឹងគាត់អី ជាមួយនឹងម្តាយ ចឹងសប្បាយ!!

ក៖ ហើយបងអនាគតទៅតើបងមានចង់បានអ្វីទៀតដែសបង?

ខ៖ អត់មានចង់បានអ្វី មានតែចង់ ថាអោយគ្រួសារយើងនៅជុំគ្នា ដូចថាឃើញកូនយើងបានមានសុខភាពល្អ !

ក៖ ចាបង!ទឹកចិត្តរបស់ម្តាយចង់អោយកូនបានល្អ ប្រកបដោយគន្លងធម៏!

ខ៖ ចាស

ក៖ ចាសចឹងជាចុងក្រោយ តើបងមានពាក្យពេចន៏អ្វីដើម្បីផ្តាំផ្ញើដល់កូនចៅជំនាន់ក្រោយ ជាពិសេស កូនរបស់បងដែលពេលគេធំឡើងគេបានស្តាប់សម្លេងរបស់ម៉ាក់គេនៅថ្ងៃហ្នឹងណា?

ខ៖ ខ្ញុំគ្រាន់តែផ្តាំថាពេលកូនធំៗទៅខ្ញុំចង់អោយពួកគាត់ដូចជាខ្ញុំចឹង!​ចេះស្តាប់បង្គាប់ឪពុកម្តាយ មិនធ្វើអីអោយឪពុកម្តាយពិបាកចិត្ត មិនរហែករហួត ហើយនិយាយលួងទៅ គឺចង់អោយដូចខ្ញុំ គឺខ្ញុំស្តាប់បង្គាប់ម្តាយ មិនដើររហែករហួត ខ្លួនជាស្រីធ្វើចរិតមិនអោយគេមើលងាយឪពុកម្តាយ!

ក៖ ចាសបង ចឹងបងមានតែប៉ុណ្ណឹងនោះទេហ៎?

ខ៖ ចាស

ក៖ ចឹងជាចុងក្រោយបង បើសិនជាខាងសាលាគេចង់ដាក់សម្លេងរបស់បងនិងដាក់រូបរបស់បង១ដែរទុកនៅក្នុងវេបសាយរបស់សាលាដែលមានគេហៈទំព័រ [www.cambodianoralhistory.byu.edu](http://www.cambodianoralhistory.byu.edu) ដើម្បីទុកអោយកូនចៅជំនាន់ក្រោយគេបានចូលទៅស្តាប់ សម្លេងបងណា?

ខ៖ ចាស

ក៖ ចឹងខ្ញុំសូមថតរូបរបស់បង១!តើបងអនុញ្ញាតតើបងហេស?

ខ៖ ចាសបាន!